Sophie Løhde (V), 2023-03-21:
Tak, formand, og tak for talerne og bemærkningerne fra ordførerne til lovforslaget, som jeg noterer mig at et meget bredt flertal i Folketinget bakker op omkring.
Andre lovforslag bunder nogle gange i en ren nødvendighed, en mere brændende platform, om man vil, og det her lovforslag hører til i den sidste kategori.
Der skal ikke herske nogen tvivl om, at jeg er dybt optaget af patienternes rettigheder i vores sundhedsvæsen.
Venstre har selv i sin tid stået fadder til at få indført behandlingsretten og udredningsretten, og er der noget, vi ønsker, så er det, at vi nu forhåbentlig snart også kan begynde at se ind en fremtid, hvor ventelisterne kommer ned frem for at blive ved med at vokse.
Behandlingsretten sikrer, at man uanset størrelsen på ens pengepung eller forsikringspolice har ret til at modtage behandling i privat regi, hvis ventetiden i det offentlige er for lang.
Og lange er ventelisterne i sygehusvæsenet.
Alt for mange patienter venter alt for længe.
For situationen er den, at sundhedsvæsenet er presset fra stort set alle sider.
Ventetiderne stiger, produktiviteten daler, behandlingsefterslæbet er betydeligt, og situationen er hverken holdbar for patienterne eller for personalet.
I Regeringen har vi fra dag et haft et velfungerende sundhedsvæsen som en hovedprioritet for os.
På den korte bane betyder det, at vi skal få lettet presset på sygehusene og nedbragt ventetiderne til behandling.
Det var derfor, at vi for en lille måneds tid siden indgik en aftale med Danske Regioner om en akutplan, og det er derfor, jeg står her i dag.
Akutplanen indeholder 16 initiativer, som samlet skal være med til at robustgøre vores akutmodtagelser og nedbringe de alt for lange ventetider på sygehusene.
For selvfølgelig kan det her lovforslag på ingen måde stå alene, og det har vi heller ikke forsøgt at bilde nogen ind fra regeringens side.
Akutplanen skal ses i sin helhed og i sin sammenhæng i forhold til indsatsen for nu forhåbentlig at kunne få nedbragt de alt for lange ventelister.
Lovforslaget her betyder, at vi i en helt afgrænset tidsperiode foreslår at udvide behandlingsretten til somatisk behandling under det udvidede frie sygehusvalg.
Med lovforslaget foreslår regeringen midlertidigt at udvide retten til udvidet frit sygehusvalg fra 30 dage til 60 dage for somatisk behandling.
Det vil gælde for patienter, som er henvist til sygehusbehandling og udredt i perioden fra den 1. juni 2023 til og med den 31. december 2024.
Det er vigtigt for mig at understrege, at vi med lovforslaget her ikke suspenderer behandlingsretten, som nogle ordførere i dag har sagt.
Det er ganske enkelt ikke korrekt, og hvis man ellers går op i at bekæmpe ulighed i sundhedsvæsenet, skal man også være optaget af at bekæmpe ventelister, og det er præcis, hvad akutplanen har til formål at sikre, og at vi dermed forhåbentlig kan se ind i en tid, hvor ventetiderne med akutplanen endelig kan begynde at komme ned, frem for som I de sidste par år, selv da pengekassen var fuldstændig åben, at blive ved med at stige.
Jeg vil også gerne i dag benytte lejligheden til at slå fast, at lovændringen heller ikke har betydning for kræft- og hjertepatienter.
Her gælder naturligvis fortsat de særlige bestemmelser om maksimale ventetider.
Der er ikke nogen tvivl om, at vi står i en ekstraordinær situation, og at vi er nødt til at bringe mange forskellige værktøjer i spil.
Med lovforslaget her får regionerne en bedre mulighed for at kunne prioritere og planlægge.
Det bliver muligt for hospitaler og læger at prioritere de mest behandlingskrævende patienter, og det er i øvrigt et initiativ, der bl.a. er efterspurgt af Lægeforeningen.